Capitol
Capitol er kongresbygningen i Washington, D.C. i USA. Den er hjemsted for Kongressen.
Den nyklassicistiske bygnings centrale del blev opført 1793-1828 af arkitekten William Thornton (1759-1828) mfl., kuplen og sidefløjene af Thomas U. Walter (1804-87) 1851-65. Rotunden under den ca. 90 m høje kuppel er smykket med freskoer af John Trumbull.
Også de lovgivende forsamlingers bygninger i de amerikanske stater betegnes Capitol.